รัฐบาลไทย-ข่าวทำเนียบรัฐบาล-สำนักงานสลากฯ ออกมาตรการระยะสั้น แก้ปัญหาสลากเกินราคาและสลากรวมชุด พร้อมเชิญชวนออกความเห็นร่าง พ.ร.บ.สลากฯ ผ่านเว็บไซต์
วันอังคารที่ 3 ตุลาคม 2560
สํานักงานสลากฯ ออกมาตรการระยะสั้น แก้ปัญหาสลากเกินราคาและสลากรวมชุด พร้อมเชิญชวนออกความเห็นร่าง พ.ร.บ.สลากฯ ผ่านเว็บไซต์
ผู้อํานวยการสํานักงานสลากกินแบ่งรัฐบาล กล่าวกับผู้สื่อข่าวถึงกรณีที่ในห้วง 2-3 เดือนที่ผ่านมา สลากเกินราคาและสลากรวมชุด  เริ่มกลับมาสร้างปัญหาอีกครั้ง
วันนี้ (1 ตุลาคม 2560) เวลาประมาณ 11.00 น. ที่สํานักงานสลากกินแบ่งรัฐบาล พลตรีฉลองรัฐ นาคอาทิตย์ ผู้อํานวยการสํานักงานสลากกินแบ่งรัฐบาล กล่าวกับผู้สื่อข่าวถึงกรณีที่ในห้วง 2-3 เดือนที่ผ่านมา สลากเกินราคาและสลากรวมชุด เริ่มกลับมาสร้างปัญหาอีกครั้งว่า สํานักงานสลากกินแบ่งรัฐบาล มีการติดตามสถานการณ์การจําหน่ายสลากอย่างใกล้ชิด ได้พบสิ่งบอกเหตุปัญหาสลากเกินราคา หลายปัจจัย ได้แก่ ข้อมูลจาก call center พบว่ามีคนร้องเรียนเรื่องสลากเกินราคาสูงขึ้นมากจากปกติเดือนละประมาณ 100 รายเพิ่มสูงขึ้นเป็น 500 กว่ารายในเดือน กรกฎาคม และ 800 กว่ารายในเดือนสิงหาคม รวมถึงการลงพื้นที่ของคณะกรรมการบริหารจัดการสลากและผู้ตรวจการณ์ของสํานักงานฯ พบว่า สลากฉบับเดี่ยวตามแผงขายเริ่มมีปริมาณลดน้อยลงในขณะที่มีสลากรวมชุดเพิ่มมากขึ้นและวางจําหน่ายได้เร็วขึ้น ประกอบกับรายงานผลการจับกุมผู้จําหน่ายสลากฯเกินราคา ของเจ้าหน้าที่ตํารวจทั่วประเทศและชุดตรวจของจังหวัดต่างๆพบว่าสลากเกินราคาที่จับได้ส่วนใหญ่เป็นสลากชุดและมีแนวโน้มว่าจะมีจํานวนเพิ่มขึ้นเนื่องจากผู้จําหน่ายชอบที่จะขายสลากชุดเพราะขายได้ครั้งละหลายใบและหาข้ออ้างในการขายเกินราคาได้ง่ายกว่าสลากใบ
นอกจากนี้ การมีผู้ถูกรางวัลที่หนึ่งเป็นสลากรวมชุด ผลทางจิตวิทยาอาจทําให้เกิด Demand เทียม นายทุนผู้รวมชุด ฉวยโอกาสเพิ่มจํานวนและขนาดสลากชุดเข้าตลาด ส่งผลให้ปริมาณสลากฉบับเดี่ยวในตลาดลดลง นอกจากนี้ ตัวแทนจําหน่ายทั้งของสํานักงานฯและของสมาคมองค์กรบางคนรวมทั้ง ผู้ทํารายการซื้อ-จองล่วงหน้าฯ ส่วนหนึ่งนําสลากที่ได้ไปจําหน่ายต่อให้กับคนกลาง ไม่ได้จําหน่ายตรงให้กับประชาชนหรือผู้บริโภคตามที่สํานักงานกําหนด
ผู้อํานวยการสํานักงานสลากฯ กล่าวต่อไปอีกว่า จากปัญหาดังกล่าว สํานักงาน ฯ ได้กําหนดมาตรการแก้ไขปัญหาสลากเกินราคาและสลากรวมชุด(ระยะสั้น) ด้วยการเลื่อนวันรับสลากฯ ทั้งระบบการจ่ายสลากฯ ออกไปจากกําหนดเดิม 2 วัน โดยสลากตัวแทนจําหน่ายทุกประเภท เดิม รับสลากในวันก่อนออกรางวัล-วันออกรางวัล-หลังวันออกรางวัล เปลี่ยนเป็น รับสลากหลังวันออกรางวัล 3 วัน สําหรับตัวแทนจําหน่ายประเภทสมาคม องค์กรและมูลนิธิ จะรับสลากวันสุดท้ายของการจําหน่าย เช่น วันที่ 4 และวันที่ 19 ส่วนสลากโครงการซื้อ - จองล่วงหน้าฯ เลื่อนวันทํารายการระบบซื้อสลาก เดิมวันที่ 3 หรือวันที่ 18 ของเดือน เปลี่ยนเป็นวันที่ 4 หรือวันที่ 19 ของเดือน และจะเปิดระบบจองในวันถัดไป รวมทั้งเลื่อนเวลาเปิด - ปิดระบบ สําหรับการทํารายการผ่านตู้เอทีเอ็ม และNet Bank ของธนาคารกรุงไทย จากเดิม เวลา 08.15 – 15.30 น. เปลี่ยนเป็น เวลา 07.30 – 12.00 น. สําหรับการทํารายการผ่านสาขา สามารถทํารายการได้ตามเวลาเปิดทําการสาขาและจะปิดระบบในเวลา 12.00 น. ส่วนการรับสลาก เดิมสลากจองรับวันที่ 5 และ 20 เปลี่ยนเป็น วันที่ 7 และ 22 ของเดือน สําหรับสลากซื้อวันรับสลากคงเดิม นอกจากนี้ การเปลี่ยนแปลงเพดานจํานวนสลากซื้อและสลากจองวันแรก จะเป็นไปตามที่สํานักงานฯ กําหนดในแต่ละคราว หากมีผู้จองสลากฯ ไม่ครบจํานวนในวันแรก จะยกยอดสลากคงเหลือไปเปิดให้จองในวันที่สองด้วยเงื่อนไขเดิมต่อไป ทั้งนี้ สํานักงานฯ จะแจ้งยอดเพดานสลากคงเหลือให้ทราบตั้งแต่เวลา 14.00 น. ของวันทํารายการจองสลากวันแรก ผ่านเว็บไซต์ของสํานักงานฯ www.glo.or.th
นอกจากนี้ สํานักงานฯ จะประสานผู้ว่าราชการจังหวัด เจ้าหน้าที่ตํารวจทหารให้ดํารงความต่อเนื่องในการตรวจสอบการจําหน่ายอย่างเข้มข้น เพื่อคัดกรองผู้ขายที่ไม่ปฏิบัติตามกฎหมาย สัญญา ประกาศ หลักเกณฑ์ ออกจากระบบการจําหน่ายต่อไป
ต่อกรณีความคืบหน้าของการเปิดให้มีการประชาพิจารณ์ ร่างพระราชบัญญัติสํานักงานสลากกินแบ่งรัฐบาลนั้น พลตรีฉลองรัฐ ฯ กล่าวว่า ตามที่ สํานักงาน ฯ ได้เปิดให้สาธารณชนแสดงความคิดเห็นต่อร่างพระราชบัญญัติสลาก ในห้วงวันที่ 1- 15 กันยายน ที่ผ่านมานั้น มีผู้เข้ามาแสดงความคิดเห็น ผ่านเว็บไซต์สํานักงานสลากฯ จํานวน 525 ราย ส่วนเว็บไซต์ กระทรวงดิจิทัล ฯ มีผู้เข้าไปอ่านแต่ไม่แสดงความเห็น 140 ราย นอกจากนี้ มีเอกสารแสดงความคิดเห็นจากหน่วยงานภาคเอกชน ภาคประชาสังคม 6 ราย และเอกสารจากหน่วยงานของภาครัฐและอื่น ๆ 5 ราย อย่างไรก็ตาม ขณะนี้กระบวนการรับฟังความคิดเห็นยังไม่สิ้นสุด สํานักงานฯ ได้เปิดรับฟังความคิดเห็นผ่านเว็บไซต์อีกครั้งตั้งแต่วันนี้ (1 ตุลาคม) จนถึงวันที่ 15 ตุลาคม 2560 ขอเชิญชวนทุกคนทุกฝ่ายร่วมกันไปแสดงความคิดเห็นผ่านช่องทางต่างๆอย่างเต็มที่ เพื่อให้ได้กฎหมายที่ตรงกับความต้องการของเรามากที่สุด ผู้อํานวยการสํานักงานสลากฯ กล่าวในตอนท้าย.